Turpretī, ja nepastāv cieša saikne starp apstrīdētā lēmuma pamatojumu un pamatu par noteiktajā termiņā neapstrīdēta konkursa paziņojuma prettiesiskumu, tad šis pamats ir jāatzīst par nepieņemamu saskaņā ar absolūtām normām par prasības iesniegšanas termiņiem, no kuriem nevar atkāpties šāda veida situācijā, lai neskartu tiesiskās noteiktības principu.

Precīzāk, lai gan pamats par pienācīgā termiņā neapstrīdēta konkursa paziņojuma prettiesiskumu attiecas uz apstrīdētā individuālā lēmuma pamatojumu, judikatūrā tiek pieļauta prasības pieņemamība. Konkursa kandidātam nevar tikt atņemtas tiesības pilnībā, ieskaitot konkursa paziņojumā noteikto, apstrīdēt tāda individuāli pret viņu pieņemta lēmuma pamatotību, ar ko tiek izpildīti šajā paziņojumā paredzētie nosacījumi, jo tikai šis piemērošanas lēmums individualizē tā tiesisko stāvokli un sniedz viņam drošu informāciju par to, kā un kādā mērā ir skartas viņa konkrētās intereses.

Tas, ka paziņojums par konkursu nav apstrīdēts termiņā, neliedz prasītājam atsaukties uz pārkāpumiem, kas pieļauti konkursa norises gaitā, pat ja šādu pārkāpumu avots var būt paziņojuma par konkursu teksts. Prasītājam tādā prasībā, kas attiecas uz individuāli pret viņu pieņemtu lēmumu noraidīt viņa kandidatūru, ir tiesības atsaukties uz ikvienu pārkāpumu konkursa organizatoriskajā kārtībā, neņemot vērā to, ka sūdzība vai prasība pret lēmumu, kurā paredzēta konkursa organizatoriskā kārtība, nav iesniegta noteiktajā termiņā.

Darbā pieņemšanas procedūrā, kas ir sarežģītu administratīvo darbību kopums, ko veido secīga vairāku lēmumu virkne, konkursa kandidāts gadījumā, ja prasība ir vērsta pret vēlāk pieņemtu aktu, var norādīt agrāk pieņemtu aktu prettiesiskumu, kuri ir ar to cieši saistīti, un īpaši atsaukties uz konkursa paziņojuma prettiesiskumu, kuru piemērojot, tika pieņemts attiecīgais akts.

Šajā ziņā atlases komisija pieļauj acīmredzamu kļūdu vērtējumā, nepiešķirot nevienu punktu par profesionālo pieredzi mediķu komandas pārvaldības jomā, lai gan paziņojumā par konkursu bija paredzēts par to piešķirt punktus un kandidatūras pieteikumā bija iekļauti precizējumi, kas ļāva konstatēt, ka prasītājai bija profesionālā pieredze šajā jomā. Šāda acīmredzama kļūda vērtējumā var izkropļot atlases komisijas veikto prasītājas profesionālās pieredzes vispārējo novērtējumu, ņemot vērā, pirmkārt, punktu skaitu, ko varēja piešķirt kandidātiem mediķu komandas pārvaldības jomā, un, otrkārt, nepieciešamo punktu skaitu, lai kandidātus uzaicinātu piedalīties konkursa citos pārbaudījumos.

Turklāt Vispārējā tiesa, veicot kandidātu iepriekšējās pieredzes vērtējuma tiesiskuma pārbaudi, var pārbaudīt tikai to, vai atlases komisija, izmantojot savu rīcības brīvību, nav pieļāvusi acīmredzamu kļūdu, kas atņemtu ticamību atlases komisijas lēmumam.

Prettiesiska akta atcelšana pati par sevi var būt atbilstošs atlīdzinājums un principā pietiekams par visu morālo kaitējumu, kas varēja būt radīts ar šo aktu.

Tomēr prettiesiska akta atcelšana pati par sevi nevar tikt uzskatīta par atbilstošu atlīdzinājumu tad, ja, pirmkārt, apstrīdētais akts ietver tieši negatīvu vērtējumu par prasītāja spējām un līdz ar to var to aizskart, un, otrkārt, ja prasītājs pierāda, ka tas ir cietis tādu morālo kaitējumu, kas ir nodalāms no atcelšanas pamatā esošā prettiesiskuma un kas nevar tikt pilnībā atlīdzināts, atceļot aktu.

(skat. 91. un 92. punktu)